[{"text_idx": "#000002", "text": "Gyda\u2019r Cadoediad ar 11 Tachwedd 1918 daeth yr ymladd i raddau helaeth i ben, yn enwedig ar y Ffrynt Gorllewinol. Sut bynnag, byddai gweithrediadau milwrol yn parhau ar y ffryntiau cartref, ym Mo\u0302r Iwerddon a Mo\u0302r y Gogledd, ac ar hyd arfordir Cymru hyd ddechrau 1919. Roedd awyrlongau wedi cael eu defnyddio drwy gydol y rhyfel i chwilio am longau tanfor ac i amddiffyn y llwybrau mo\u0302r hanfodol o\u2019r gorllewin i mewn i Gaergybi, Lerpwl, Bryste a Dulyn."}, {"text_idx": "#000003", "text": "Roedd awyrlongau o\u2019r gorsafoedd yn Llangefni ar Ynys Mo\u0302n a Milton yn Sir Benfro yn parhau i chwilio am longau-U Almaenig nad oeddynt wedi ildio. Hefydd roedd ffrwydron mo\u0302r yn fygythiad parhaus i longau. Roedd y rhain wedi cael eu defnyddio i darfu ar y llif o gyflenwadau i Brydain ac i lesteirio\u2019r llynges Brydeinig ac roedd llawer ohonynt wedi\u2019u gosod ger harbyrau a chilfachau gan fod cymaint o longau yn hwylio iddynt."}, {"text_idx": "#000004", "text": "Roedd Prydain wedi ymateb i\u2019r bygythiad drwy sefydlu rhwydwaith cudd-ymchwil i gasglu, mapio a dosbarthu gwybodaeth am leoliad ffrwydron [1] a thrwy batrolio\u2019r arfordir yn gyson, gan ddefnyddio awyrlongau\u2019n aml i ymgymryd a\u0302 chyrchoedd \u2018chwilio a dinistrio\u2019."}, {"text_idx": "#000005", "text": "Roedd mapiau cyfrinachol yn cael eu cynnwys yn adroddiadau\u2019r Llynges Brydeinig i arweinwyr milwrol a llunwyr polisi ar statws meysydd ffrwydron Almaenig. Mae\u2019r map hwn yn arbennig yn ymffrostio yn y modd yr oedd gweithrediadau ysgubo ffrwydron y Llynges wedi lleihau bygythiad y ffrwydron hyn."}, {"text_idx": "#000006", "text": "Dechreuodd yr Almaen osod ffrwydron bron cyn gynted ag y dechreuodd y Rhyfel Byd Cyntaf \u2013 cafodd y maes ffrwydron cyntaf ei hau gan y Koenigin Louise, llong osod ffrwydron, oddi ar Lowestoft ar noson y 4ydd/5ed o Awst 1914."}, {"text_idx": "#000007", "text": "Y ffrwydryn cyffwrdd neu E-ffrwydryn Almaenig safonol a ddefnyddid yn y Rhyfel Byd Cyntaf. Ffrwydryn-cyrn Hertz 330 pwys (150 kg) oedd hwn. Cipiodd y Prydeinwyr un ohonynt a chafodd ei gopi\u0308o ganddynt i gynhyrchu eu ffrwydryn mo\u0302r dibynadwy cyntaf eu hunain. [2]"}, {"text_idx": "#000008", "text": "Cafodd o leiaf wyth llong danfor Brydeinig a Rwsaidd eu dinistrio gan ffrwydron ac mae\u2019n bosibl i rai o\u2019r chwe llong danfor Rwsaidd a deg llong danfor Brydeinig a ddiflannodd heb adael o\u0302l yn ystod y rhyfel gael eu suddo gan ffrwydron hefyd."}, {"text_idx": "#000009", "text": "Roedd nifer o longau-U wedi\u2019u ffitio fel llongau gosod ffrwydron, a heuodd un o\u2019r rhain faes ffrwydron oddi ar arfordir dwyreiniol UDA a suddodd y criwser arfog USS San Diego."}, {"text_idx": "#000011", "text": "2000 o droedfeddi uwchben harbwr Aberdaugleddau, mis Medi 1916; tynnwyd y llun o awyrlong C5. [3]"}, {"text_idx": "#000012", "text": "Nid oedd yr holl weithrediadau a gafodd eu cofnodi yn logiau hedfan yr awyrlongau wedi\u2019r Cadoediad mor beryglus. Mae cofnodion nifer o awyrlongau Zero yn so\u0302n am hediadau lleol yn gynnar ym 1919, gyda theithiwr yn aml. Aelodau\u2019r lluoedd arfog nad oeddynt wedi cael cyfle i \u2018fynd i fyny\u2019, ac a oedd yn awyddus i hedfan mewn awyrlong cyn cael eu rhyddhau, oedd y teithwyr hyn."}, {"text_idx": "#000013", "text": "Cofnododd yr SSZ16, a oedd wedi\u2019i lleoli ym Mhenfro, 8 awr o amser hedfan ym mis Ionawr 1919, yr oedd 6 ohonynt wedi\u2019u treulio\u2019n rhoi hediadau lleol i deithwyr."}, {"text_idx": "#000014", "text": "Mae Prosiect Zero wedi bod yn ymchwilio i\u2019r rhan a chwaraewyd gan awyrlongau yn ystod y Rhyfel Mawr yng Nghymru a gellir gweld mwy o wybodaeth ar dudalen blog y prosiect."}, {"text_idx": "#000015", "text": "Llongddrylliad llong danfor a suddwyd ar Ddiwrnod Nadolig 1917 \u2013 wedi\u2019i warchod bellach\nAnimeiddiad : Carcharorion Almaenig mewn ymgais feiddgar i ddianc o\u2019r Gogarth, Llandudno"}, {"text_idx": "#000016", "text": "Llongddrylliad llong danfor a suddwyd ar Ddiwrnod Nadolig 1917 \u2013 wedi\u2019i warchod bellach"}]